b'\n_START_ARTICLE_\nKamelovratnice\n_START_SECTION_\nTelesne zna\xc4\x8dilnosti\n_START_PARAGRAPH_\nImajo vitko telo, navadno temnih barv. Na glavi imajo dobro razvite sestavljene o\xc4\x8di, ki jih lahko spremljajo tri o\xc4\x8desca, nitaste tipalnice in naprej usmerjene obustne okon\xc4\x8dine, izoblikovane v grizalo. Najopaznej\xc5\xa1i del oprsja je prvi \xc4\x8dlen, predprsje (protoraks), ki je podalj\xc5\xa1an in tvori dolg, vitek vrat, glava je na njem zelo gibljiva. Sprednji par nog izra\xc5\xa1\xc4\x8da iz njegovega zadnjega dela. Ostala dva \xc4\x8dlena nosita vsak po par nog in po par velikih, dobro o\xc5\xbeiljenih kril, ki jih kamelovratnice med mirovanjem zlagajo strehasto. Podobna so krilom pravih mre\xc5\xbeekrilcev - so prozorna, \xc5\xbeile ob robu razcepijo. Na sprednjem robu kril blizu konice je opazna rumena, \xc4\x8drna ali bela pika (pterostigma). Zadek je sestavljen iz desetih \xc4\x8dlenov, pri samicah se kon\xc4\x8da z dolgim ovipozitorjem, pri samcih pa s kompleksno zgrajenimi genitalijami._NEWLINE_Imajo nepopolno preobrazbo. Li\xc4\x8dinke so podolgovate in splo\xc5\xa1\xc4\x8dene, imajo kratke tipalnice in pet do sedem parov o\xc4\x8desc, poleg tega pa \xc5\xa1e \xc4\x8deljusti, podobne odraslim. Glava in prvi \xc4\x8dlen oprsja sta trdna, preostali del telesa pa je mehkej\xc5\xa1i. Zadek li\xc4\x8dink je sestavljen iz desetih \xc4\x8dlenov.\n_START_SECTION_\n\xc5\xbdivljenje\n_START_PARAGRAPH_\nVse vrste so popolnoma kopenske. Samica s pomo\xc4\x8djo ovipozitorja izle\xc5\xbee jaj\xc4\x8deca v \xc5\xa1pranje v lubju ali med rastlinje, pri nekaterih vrstah tudi med skale. Li\xc4\x8dinke lovijo druge majhne \xc5\xbeu\xc5\xbeelke. Stadij li\xc4\x8dinke traja od enega do tri leta, med tem se \xc5\xbeivali levijo tudi do petnajstkrat. Stadij bube traja okoli deset mesecev, bube so za razliko od ve\xc4\x8dine ostalih \xc5\xbeu\xc5\xbeelk zelo aktivne in spominjajo na odrasle \xc5\xbeivali z zasnovami za krila._NEWLINE_Odrasle \xc5\xbeivali so samotarske, dru\xc5\xbeijo se samo med parjenjem. So razmeroma slabi letalci, zato jih najdemo ve\xc4\x8dinoma v bli\xc5\xbeini kraja, kjer so se zabubili. Lovijo druge \xc5\xbeu\xc5\xbeelke, predvsem majhne in \xc5\xa1ibke, tako da kot ka\xc4\x8da iztegnejo vrat in jih zgrabijo v letu.\n_START_SECTION_\nEkologija\n_START_PARAGRAPH_\nKamelovratnice najdemo v Severni Ameriki, Evraziji in delu severne Afrike. Na zahodu se obmo\xc4\x8dje njihove raz\xc5\xa1irjenosti razteza od severa ZDA do juga Mehike, v Evraziji pa so raz\xc5\xa1irjeni v gozdovih, ju\xc5\xbeno do goratih predelov Maroka, severne Al\xc5\xbeirije in Tunizije, prek Izraela, Sirije, Iraka ter severne Indije do Tajske in Tajvana. Najraje imajo gozdnate predele v krajih z zmernim podnebjem, najdemo jih tako ob morju, kot na nadmorskih vi\xc5\xa1inah 3000 m in ve\xc4\x8d._NEWLINE_Pomen za \xc4\x8dloveka ni bistven. Posku\xc5\xa1ali so jih uporabljati za biolo\xc5\xa1ki nadzor \xc5\xa1kodljivcev v vrtovih, vendar se zaradi specializiranosti na to\xc4\x8dno dolo\xc4\x8deno vrsto plena in dolgotrajnega razvoja niso obnesle.\n_START_SECTION_\nSistematika\n_START_PARAGRAPH_\nKamelovratnice so zaradi vseh morfolo\xc5\xa1kih posebnosti nedvomno monofiletska skupina. Podalj\xc5\xa1an vrat imajo sicer tudi predstavniki dru\xc5\xbeine zapon\xc4\x8dic (Mantispidae), ki sodijo med prave mre\xc5\xbeekrilce, vendar njihove sprednje noge, ki so podobne tistim pri bogomolkah, izdajajo da ne gre za sorodno skupino. Brezpik\xc4\x8dastooke kamelovratnice (Inoceliidae) se razlikujejo od pravih (Raphidiidae) po debelej\xc5\xa1ih tipalnicah in ve\xc4\x8dji, temnej\xc5\xa1i pterostigmi.\n_START_SECTION_\nKamelovratnice v Sloveniji\n_START_PARAGRAPH_\nZa Slovenijo je znanih 8 vrst, od tega 7 iz dru\xc5\xbeine pravih kamelovratnic (Raphidiidae). Najpogostej\xc5\xa1i sta mnogo\xc5\xbeilna kamelovratnica (Phaeostigma notata) in rumenonoga kamelovratnica (Dichrostigma flavipes), zelo redka pa navadna kamelovratnica (Raphidia ophiopsis). Iz dru\xc5\xbeine brezpik\xc4\x8dastookih kamelovratnic (Inocelliidae) pa v Sloveniji \xc5\xbeivi Brauerjeva kamelovratnica (Parainocellia braueri).'